

Sarajevo, 11. 12. 2024. godine

**- INFORMACIJE ZA MEDIJE**

**IZBOR REKTORA ZA MANDATNI PERIOD 2024-2028. GODINA**

Rješenjem Kantonalne uprave za inspekcijske poslove Kantona Sarajevo, Inspektorata prosvjetne inspekcije od 25. 09. 2024. godine **naređeno je**

* **poništenje** **Odluke Senata Univerziteta u Sarajevu o izboru rektora Univerziteta u Sarajevu za mandatni period 2024-2028. godine** od 03. 07. 2024. godine, u vezi sa članom 14. Zakona o visokom obrazovanju i članom 32. stav (4) Poslovnika o radu Senata Univerziteta u Sarajevu od 20. 12. 2023. godine i
* **poništenje Javnog konkursa za izbor rektora Univerziteta u Sarajevu mandatni period 2024-2028. godine** u vezi sa članom 134. stav (2) i (3) Zakona o visokom obrazovanju.

zbog, kako je navedeno u Rješenju:

* nepravilnosti u uvjetima utvrđenim Konkursom za izbor rektora Univerziteta u Sarajevu za mandatni period 2024-2028. godina,
* načina glasanja na izbornoj sjednici Senata, odnosno glasanja po ovlaštenju i
* diskriminacije pri glasanju na izbornoj sjednici Senata.

Univerzitet je drugostepenom organu Ministarstvu za nauku visoko obrazovanje i mlade Kantona Sarajevo podnio Žalbu na navedeno Rješenje zbog:

* povrede pravila postupka
* pogrešno ili nepotpuno utvrđenog činjeničnog stanja
* pogrešne primjene materijalnog prava

Drugostepeni organ je odlučujući po Žalbi Univerziteta **dana 24. 10. 2024. godine** donio Rješenje, dok je Univerzitet isto **zaprimo dana 20. 11. 2024. godine**.

Ovim Rješenjem odbija se Žalba Univerziteta na Rješenje Kantonalne uprave za inspekcijske poslove Kantona Sarajevo, Inspektorata prosvjetne inspekcije i navedeno Rješenje se potvrđuje.

1. **Nepravilnosti u uvjetima utvrđenim Konkursom za izbor rektora Univerziteta u Sarajevu za mandatni period 2024-2028. godina**

Ocjenu da nije došlo do pogrešno ili nepotpuno utvrđenog činjeničnog stanja i pogrešne primjene materijalnog prava od strane inspekcije, drugostepeni organ je zasnovao na sljedećim navodima:

„Da u tekstu Javnog konkursa nije bilo propisano da se mogu prijaviti kandidati u umjetničko-nastavnom zvanju redovnog profesora.“

Ova ocjena je u cijelosti pogrešno izvedena jer opći uvjet u Javnom konkursu odnosio se upravo na član 63. Zakona o visokom obrazovanju i skladu sa istim je pod tačkom 3. utvrđeno da za rektora Univerziteta u Sarajevu može biti izabran kandidat koji ispunjava sljedeće uvjete: **da je izabran u naučnonastavno zvanje redovnog profesora, naučno zvanje naučnog savjetnika ili u umjetničko-nastavno zvanje redovnog profesora sa odbranjenim doktoratom umjetnosti, odnosno nauka.**

U cijelosti je pogrešno izveden zaključak da je tekst Javnog konkursa pored stava (2) člana 134. Zakona o visokom obrazovanju trebao sadržavati i stav (3) ovog člana.

Odredbom člana 134. stavom (2) ZVO utvrđeno je da **redovni profesor u naučno-nastavnom zvanju** koji ne ispuni propisane uvjete, **ne može biti na rukovodećim pozicijama**. Dok je odredbom istog člana stavom (3) utvrđeno da **redovni profesor u umjetničko-nastavnom zvanju** ima određene obaveze u pogledu umjetničkog doprinosa i stvaralaštva, ali ga ZVO **ne ograničava u pogledu mogućnosti obavljanja rukovodećih pozicija na visokoškolskoj ustanovi**, ali ga obavezuje na angažman nakon izbora u trajno zvanje.

**Univerzitet u Sarajevu se u procesu utvrđivanja teksta javnog konkursa za izbor rektora za mandatni period 2024–2028. godina strogo pridržavao odredbi Zakona o visokom obrazovanju i Statuta Univerziteta u Sarajevu, kako u pogledu općih uvjeta, tako i u pogledu posebnih uvjeta za izbor rektora.**

**Dakle, Univerzitet u Sarajevu nije mogao u tekstu javnog konkursa predvidjeti drugačije uvjete od onih koji su propisani odredbama Zakon o visokom obrazovanju i Statuta Univerziteta u Sarajevu.**

1. **Način glasanja na izbornoj sjednici Senata, odnosno glasanje po ovlaštenju**

Drugostepeni organ je konstatovao da „lično glasanje podrazumijeva glasanje od strane imenovanih dekana/direktora/studenata, a ne lica po ovlaštenju u skladu sa članom 32. stav (4) Poslovnika o radu Senata Univerziteta u Sarajevu.“

Drugostepeni organ je propustio sagledati odredbe Statuta i Poslovnika kojim se uređuje prenos ovlaštenja i doveo je u pitanje prenos ovlaštenja na druga lica i njihovo pravo na punopravno odlučivanje u okviru sjednica Senata Univerziteta u Sarajevu.

Zakon o visokom obrazovanju članom 60. stav (3) utvrđeno je da **senat univerziteta** čine rektor, prorektori, senatori, te predstavnici studenata, što se preciznije uređuje statutom. S tim u vezi, članom 162. Zakona o visokom obrazovanju se utvrđuje sastav Univerziteta u Sarajevu koji čini 31 članica Univerziteta, dok je stavom (2) ovog člana propisano da su **sve članice Univerziteta ravnopravne i zastupljene u Senatu Univerziteta**.

Slijedom navedenog, Statut Univerziteta u Sarajevu članom 63. utvrđuje **sastav Senata**. Stavom (3) ovog člana Statuta propisano je da u slučaju odsustva dekana/direktora članica, teoloških fakulteta, pridruženih članica **po ovlaštenju dekana** odnosno **direktora, članicu može predstavljati** član akademskog osoblja u zvanju vanrednog ili redovnog profesora fakulteta, akademije, pridružene članice te, u slučaju instituta kao članice, član naučnoistraživačkog osoblja u zvanju višeg naučnog saradnika ili naučnog savjetnika.

Nadalje, prava i dužnosti članova Senata Univerziteta u Sarajevu bliže se uređuju Poslovnikom o radu Senata, konkretnije odredbom člana 7. stav (4) Poslovnika utvrđeno je da u slučaju spriječenosti da prisustvuje zakazanoj sjednici, **po pisanom ovlaštenju senatora**, **članicu može predstavljati** član akademskog/naučnositraživačkog osoblja u zvanju redovnog ili vanrednog profesora/naučnog savjetnika ili višeg naučnog saradnika, a u slučaju spriječenosti studenata predstavnik iz reda studenata.

Dakle, imajući u vidu navedeno, kao i opšta pravila koja vrijede za davanje ovlaštenja drugom licu, odnosno prijenos prava i obaveza, potpuno je nesporna činjenica da u odsustvu dekana/direktora članice istu može predstavljati član akademskog osoblja koji ispunjava uvjete vezane za odgovarajući izbor u akademsko/naučnoistraživačko zvanje.

Član 32. stav (4) Poslovnika o radu Senata Univerziteta u Sarajevu glasi: „(4) Član Senata može glasati samo jednim glasačkim listićem i to lično na sjednici Senata.“

**Autentično tumačenje** naprijed navedene odredbe Poslovnika o radu Senata glasi:

„**Lično glasanje podrazumijeva glasanje lica prisutnih na sjednici Senata**“, što podrazumijeva: „Ukoliko je na sjednici Senata, na kojoj se provodi tajno glasanje u skladu sa odredbom člana 32. Poslovnika, prisutno lice sa ovlaštenjem u skladu sa članom 7. stav (4) i stav (5) Poslovnika, isto ima sva prava i dužnosti člana Senata i punopravno učestvuje u radu Senata, što podrazumijeva i glasanje na sjednici. Dakle, lica sa ovlaštenjem u radu Senata imaju ista prava i dužnosti bez obzira da li se glasanje na sjednici provodi javim ili tajnim putem.

Navedeno je u skladu sa odredbama člana 7. Statuta Univerziteta u Sarajevu, kojim se regulira zastupanje i predstavljanje Univerziteta i članica i odredbama člana 63. Statuta Univerziteta u Sarajevu, kojim se regulira zastupanje i predstavljanje u radu Senata, a u vezi sa odredbama člana 7. Poslovnika kojim se utvrđuju prava i dužnosti rektora i senatora.“

**Univerzitet u Sarajevu ističe da je procedura izbora rektora za mandatni period 2024–2028. godine provedena u skladu sa Zakonom o visokom obrazovanju, Statutom i Poslovnikom o radu Senata Univerziteta, koji jasno definišu pravo glasa članova Senata, uključujući i one koji djeluju putem pisanog ovlaštenja.**

**Prema pravilima, član Senata koji je spriječen da prisustvuje sjednici može ovlastiti drugu osobu iz reda akademskog osoblja s odgovarajućim zvanjem. Ta osoba ima sva prava i dužnosti člana Senata, uključujući i pravo glasanja, bez obzira na to da li se glasanje provodi javnim ili tajnim putem.**

**Univerzitet naglašava da je glasanje na izbornoj sjednici provedeno tajno i u skladu sa svim procedurama, što osigurava zakonitost i transparentnost procesa. Sva ovlaštena lica koja su prisustvovala sjednici ravnopravno su učestvovala u donošenju odluka, čime je potvrđeno da prava i dužnosti članova Senata nisu bila ograničena.**

**Ovakvim pristupom osigurana je jednakost svih učesnika u radu Senata, a integritet tajnog glasanja ostao je nepovrijeđen.**

1. **Diskriminacija pri glasanju na izbornoj sjednici Senata.**

Odredbom **člana 60. Zakona o visokom obrazovanju** propisano da Senat čine između ostalog i prorektori, kao što je opisano pod tačkom 2. ovih informacija.

Odredbom člana 14. Zakona o visokom obrazovanju propisano je opće načelo „Ravnopravnost i zabrana diskriminacije“.

Drugostepeni organ je propustio obrazložiti na koji način i pod kojim uvjetima se inspekcija mogla upuštati u utvrđivanje postojanja elemenata diskriminacije, posebno imajući u vidu zakonom propisanu nadležnost.

Lice ili grupa lica koja smatraju da su diskriminirana mogu tražiti zaštitu svojih prava putem postojećih sudskih i upravnih postupaka u skladu sa Zakonom o zabrani diskriminacije, kojim se kao posebnim propisom na nivou Bosne i Hercegovine regulira zabrana diskriminacije.

Konkretnije, Odluka Senata Univerziteta u Sarajevu o izboru rektora Univerziteta u Sarajevu za mandatni period 2024-2028. godine od 03. 07. 2024. godine **je konačna i pravosnažna,** i istu je kandidat koji je učestvovao u Javnom konkursu mogao osporavati u sudskom postupku u zakonom utvrđenom roku. Imajući u vidu da kandidat u ostavljenom roku nije osporio navedenu Odluku Senata Univerziteta u Sarajevu ista je postala pravosnažna i izvršna i time je priznata zakonitost samog postupka i donesene Odluke, kao i činjenica da u postupku izbora rektora Univerziteta u Sarajevu kandidat nije stavljen u neravnopravan položaj u odnosu na izabranog kandidata.

**U procesu izbora rektora za mandatni period 2024–2028. svim članovima Senata zagarantovana su jednaka prava, uključujući pravo glasa. Pravo glasa svih članova Senata, uključujući prorektore, zagarantovano je zakonom i nije moguće ograničiti bez stvaranja diskriminirajuće osnove prema tim članovima.**

**Kandidat za izbor rektora koji nije član Senata nije ni mogao glasati u skladu s odredbama Zakona i Statuta. Činjenica da je izabrani kandidat, kao član Senata, imao pravo glasa ne predstavlja diskriminaciju, već korištenje zakonskog prava koje pripada svim članovima Senata.**

**Glasanje je provedeno tajnim putem, pri čemu se ne može prejudicirati na koji način je bilo koji član Senata glasao na izbornoj sjednici. Tajni način glasanja dodatno osigurava nepristrasnost procesa, a konačni ishod nije zavisio o pojedinačnim glasovima već o ukupnoj volji većine članova Senata.**

**Zaključuje se da izbor rektora odražava zakonitost i ravnopravnost svih učesnika, a pravo glasa svih članova Senata poštovano je u potpunosti.**